CELEX: 32021D1828
Language: el
Date: 2021-10-07 00:00:00
Title: Εκτελεστική απόφαση (ΕΕ) 2021/1828 της Επιτροπής της 7ης Οκτωβρίου 2021 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Stop (((5G))) - Stay Connected but Protected» («Σταματήστε το (((5G)) — Ας μείνουμε συνδεδεμένοι αλλά προστατευμένοι») σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 7293] (Το κείμενο στην αγγλική γλώσσα είναι το μόνο αυθεντικό)

19.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 370/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1828 ΤΗΣ ΕΠΙΤΡΟΠΗΣ
         της 7ης Οκτωβρίου 2021
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Stop (((5G))) - Stay Connected but Protected» («Σταματήστε το (((5G)) — Ας μείνουμε συνδεδεμένοι αλλά προστατευμένοι») σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 7293]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 12 Αυγούστου 2021 υποβλήθηκε στην Επιτροπή αίτηση καταχώρισης ευρωπαϊκής πρωτοβουλίας πολιτών με τίτλο «Stop (((5G))) - Stay Connected but Protected» («Σταματήστε το (((5G)) — Ας μείνουμε συνδεδεμένοι αλλά προστατευμένοι»).
                  
               
                     (2)
                  
                  
                     Οι στόχοι της πρωτοβουλίας, όπως εκφράζονται από τους διοργανωτές, είναι οι εξής: «Η ανάπτυξη του δικτύου 5G θέτει σε κίνδυνο τα δικαιώματά μας σε ένα υγιές περιβάλλον, στην ελευθερία και στην ιδιωτικότητα. Καλούμε την Επιτροπή να προτείνει νομοθεσία για την προστασία των πολιτών και του περιβάλλοντος από αυτές τις απειλές:
                     
                                 α)
                              
                              
                                 οι άνθρωποι, η πανίδα και η χλωρίδα βλάπτονται από την ακτινοβολία. Τα ισχύοντα όρια έκθεσης παρέχουν ανεπαρκή προστασία — ιδίως για τα ευάλωτα άτομα (όπως τα παιδιά, οι έγκυοι, οι ασθενείς, οι ηλικιωμένοι), τα ζώα, τα έντομα επικονίασης και τα φυτά — Θέσπιση κανονιστικών ρυθμίσεων για την προστασία της ζωής από τις ραδιοσυχνότητες και τις ακτινοβολίες μικροκυμάτων·
                              
                           
                                 β)
                              
                              
                                 Με την τεχνολογία 5G ο αριθμός των συνδεδεμένων ηλεκτρονικών συσκευών, κεραιών και δορυφόρων θα αυξηθεί κατακόρυφα. Αυτό θα προκαλέσει μη βιώσιμη κατανάλωση ενέργειας, εκπομπές ακτινοβολίας, επιβλαβή εξόρυξη και ρύπανση, που θα θέσουν σε κίνδυνο τη βιοποικιλότητα και τους φυσικούς οικοτόπους — Θέσπιση αυστηρότερης νομοθεσίας για την προστασία του περιβάλλοντος από όλες τις επιπτώσεις του 5G και της ψηφιοποίησης.
                              
                           
                                 γ)
                              
                              
                                 Η τεχνολογία 5G επιτρέπει τη μαζική συλλογή δεδομένων και την παρακολούθηση από συνδεδεμένα αντικείμενα. Αυτό θα αυξήσει τον κίνδυνο κυβερνοεγκλήματος, διαρροής δεδομένων, κλοπής, μεταπώλησης και κατάχρησης της τεχνητής νοημοσύνης — Αποτελεσματική προστασία των δεδομένων για τη διασφάλιση της ιδιωτικής ζωής, της ασφάλειας και της ελευθερίας μας».
                              
                           
               
                     (3)
                  
                  
                     Σε παράρτημα παρέχονται περαιτέρω λεπτομέρειες σχετικά με το αντικείμενο και τους στόχους της πρωτοβουλίας, όπου απαριθμούνται 23 προσκλήσεις για ανάληψη δράσης, οι οποίες αναφέρονται ως «προτάσεις προς εφαρμογή στο δίκαιο της Ένωσης». Περισσότερες πληροφορίες σχετικά με τις 23 προσκλήσεις για ανάληψη δράσης παρέχονται σε έγγραφο που υποβάλλεται ως «σχέδιο νομικής πράξης». Η ομάδα διοργανωτών παρείχε επίσης μεταφράσεις των στόχων σε διάφορες γλώσσες της Ένωσης ως «πρόσθετες πληροφορίες».
                  
               
                     (4)
                  
                  
                     Όσον αφορά τον πρώτο στόχο, η πρωτοβουλία απαριθμεί τις ακόλουθες δέκα προσκλήσεις για ανάληψη δράσης:
                     
                                 «1.
                              
                              
                                 Θέσπιση ορίων έκθεσης σε ηλεκτρομαγνητικά πεδία ραδιοσυχνοτήτων (ΗΜΠ ΡΣ) με βάση όλες τις επιπτώσεις στην υγεία και τις βιολογικές επιπτώσεις, όχι μόνο εκείνες που σχετίζονται με τη θερμοκρασία, για την προστασία των ανθρώπων και την εφαρμογή της αρχής της προφύλαξης·
                              
                           
                                 2.
                              
                              
                                 Επικαιροποίηση της σύστασης 1999/519/ΕΚ και της οδηγίας 2013/35/ΕΕ, οι οποίες θα πρέπει να επανεξετάζονται και να επαναξιολογούνται τακτικά·
                              
                           
                                 3.
                              
                              
                                 Η σύσταση 1999/519/ΕΚ και η οδηγία 2013/35/ΕΕ για τον χώρο εργασίας πρέπει να βασιστούν στα βέλτιστα διαθέσιμα επιστημονικά δεδομένα, με θέσπιση όσο το δυνατόν πιο προστατευτικών ορίων μεταξύ όλων των διαθέσιμων επιστημονικών και εμπειρικών κατευθυντήριων γραμμών·
                              
                           
                                 4.
                              
                              
                                 Διασφάλιση της θέσπισης πρόσθετων κατευθυντήριων γραμμών για την έκθεση, από επιστήμονες που διαθέτουν βιοϊατρική εμπειρογνωμοσύνη και οι οποίοι είναι απαλλαγμένοι από συγκρούσεις συμφερόντων και διορισμός νέας ομάδας ή επέκταση των δραστηριοτήτων της Επιστημονικής Επιτροπής για τους υγειονομικούς, περιβαλλοντικούς και αναδυόμενους κινδύνους (SCHEER) για την αξιολόγηση των βιοενεργών παραμέτρων των ΗΜΠ ΡΣ·
                              
                           
                                 5.
                              
                              
                                 Διασφάλιση της δοκιμής ασύρματων συσκευών, κεραιών και της λειτουργίας τους και αξιολόγηση όλων των βιολογικά ενεργών παραμέτρων των ΗΜΠ ΡΣ·
                              
                           
                                 6.
                              
                              
                                 Αντικατάσταση των ασύρματων συνδέσεων με καλώδια και μάλιστα άμεσα σε μέρη όπως νοσοκομεία, νηπιαγωγεία, σχολεία, οίκους ευγηρίας και όλα τα δημόσια κτίρια·
                              
                           
                                 7.
                              
                              
                                 Εκπαίδευση του κοινού σχετικά με τους κινδύνους που συνδέονται με τις ασύρματες συνδέσεις και τον τρόπο ελαχιστοποίησης της έκθεσης (π.χ. με τη χρήση καλωδίων)·
                              
                           
                                 8.
                              
                              
                                 Παροχή συμβουλών στα κράτη μέλη ώστε να παρέχουν ζώνες χαμηλής/μηδενικής ακτινοβολίας στους δήμους. Όλα τα φυσικά καταφύγια και τα φυσικά πάρκα πρέπει να γίνουν ζώνες χαμηλής/μηδενικής ακτινοβολίας·
                              
                           
                                 9.
                              
                              
                                 Προκειμένου να προστατευθεί η ανθρώπινη υγεία και βιοακεραιότητα, να ζητείται από τους πολίτες της ΕΕ η ενήμερη συγκατάθεσή τους πριν από την έκθεσή τους σε ΗΜΠ ΡΣ·
                              
                           
                                 10.
                              
                              
                                 Βάσει της αρχής της προφύλαξης, έκδοση οδηγίας σχετικά με τα όρια έκθεσης σε ΗΜΠ ΡΣ για την προστασία της πανίδας και της χλωρίδας.»
                              
                           
               
                     (5)
                  
                  
                     Όσον αφορά τον δεύτερο στόχο, η πρωτοβουλία απαριθμεί τις ακόλουθες οκτώ προσκλήσεις για ανάληψη δράσης:
                     
                                 «11.
                              
                              
                                 Επικαιροποίηση της οδηγίας 2011/92/ΕΕ ώστε να συμπεριλάβει την ανάπτυξη του 5G και όλων των τηλεπικοινωνιών ως έργα στο παράρτημα 1 [της εν λόγω οδηγίας], ώστε να διασφαλιστεί ότι αυτά τα έργα υποβάλλονται σε εκτίμηση περιβαλλοντικών επιπτώσεων ή σε έλεγχο ασφαλείας, όπως προβλέπεται από την οδηγία·
                              
                           
                                 12.
                              
                              
                                 Μείωση της μαζικής κατανάλωσης ηλεκτρικής ενέργειας που προκαλείται από την τεχνολογία ψηφιακών επικοινωνιών με προτεραιότητα σε ενσύρματες και χαμηλής ενεργειακής κατανάλωσης λύσεις στο σχέδιο δράσης για την Ευρωπαϊκή Πράσινη Συμφωνία·
                              
                           
                                 13.
                              
                              
                                 Συμπερίληψη των “Αποβλήτων ηλεκτρικού και ηλεκτρονικού εξοπλισμού” (ΑΗΗΕ), άλλων αποβλήτων και των περιβαλλοντικών επιπτώσεων της εξόρυξης σπάνιων γαιών και μετάλλων που χρησιμοποιούνται σε ηλεκτρονικό εξοπλισμό στο “σχέδιο δράσης για μηδενική ρύπανση”·
                              
                           
                                 14.
                              
                              
                                 Επικαιροποίηση της οδηγίας 2009/125/ΕΚ για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (οδηγία για τον οικολογικό σχεδιασμό), με τον καθορισμό αυστηρών ορίων για τα απόβλητα και τη σπατάλη ενέργειας όλων των συνδεδεμένων συσκευών, συμπεριλαμβανομένων των κεραιών και των δορυφόρων·
                              
                           
                                 15.
                              
                              
                                 Αναγνώριση όλων των βιολογικά επιβλαβών παραμέτρων των ΗΜΠ ΡΣ ως ρύπων και συμπερίληψή τους σε όλες τις σχετικές πολιτικές και οδηγίες της ΕΕ·
                              
                           
                                 16.
                              
                              
                                 Συμπερίληψη της παρακολούθησης όλων των βιολογικά επιβλαβών παραμέτρων των ΗΜΠ ΡΣ σε «προγράμματα περιβαλλοντικής παρακολούθησης, στη στρατηγική βιοποικιλότητας για το 2030, σε στόχους της ΕΕ για την αποκατάσταση της φύσης, σε οδηγίες για τους οικοτόπους και τα πτηνά και στο Natura 2000»·
                              
                           
                                 17.
                              
                              
                                 Εφαρμογή άμεσου μορατόριουμ στους ευρείας κλίμακας σχηματισμών δορυφόρων 5G σε παγκόσμιο επίπεδο έως ότου εξαλειφθούν οι αρνητικές περιβαλλοντικές επιπτώσεις·
                              
                           
                                 18.
                              
                              
                                 Ορισμός ως προτεραιότητα της διενέργειας εκτίμησης περιβαλλοντικών επιπτώσεων όλων των διαστημικών έργων στο πλαίσιο της ευρωπαϊκής διαστημικής πολιτικής.»
                              
                           
               
                     (6)
                  
                  
                     Όσον αφορά τον τρίτο στόχο, η πρωτοβουλία απαριθμεί τις ακόλουθες πέντε προσκλήσεις για ανάληψη δράσης:
                     
                                 «19.
                              
                              
                                 Δρομολόγηση εκτίμησης επιπτώσεων του 5G, συμπεριλαμβανομένων των συνδεδεμένων αντικειμένων και σωμάτων, στην προστασία των δεδομένων προσωπικού χαρακτήρα και αξιολόγηση της συμμόρφωσης με την ισχύουσα νομοθεσία για την προστασία των δεδομένων·
                              
                           
                                 20.
                              
                              
                                 Προστασία των πολιτών από το αυξανόμενο κυβερνοέγκλημα με την εφαρμογή της αρχής της ελαχιστοποίησης των δεδομένων στη συλλογή μέσω ασύρματης σύνδεσης (όπως ιατρικά και τραπεζικά δεδομένα)·
                              
                           
                                 21.
                              
                              
                                 Διασφάλιση ότι το Ευρωπαϊκό Συμβούλιο Προστασίας Δεδομένων καταπολεμά με ενεργό και ανεξάρτητο τρόπο τις διακρίσεις και τις παραβιάσεις των ψηφιακών δικαιωμάτων·
                              
                           
                                 22.
                              
                              
                                 Απαίτηση της ρητής συγκατάθεσης κάθε πολίτη προκειμένου τα δεδομένα του να υποβληθούν σε οποιαδήποτε αυτοματοποιημένη διαδικασία·
                              
                           
                                 23.
                              
                              
                                 Διοργάνωση δημόσιων συζητήσεων σχετικά με το κατά πόσον ή σε ποιο βαθμό θα πρέπει να επιτραπεί η ψηφιακή καινοτομία, με επικεφαλής επιστήμονες με βιοϊατρική εμπειρογνωμοσύνη και χωρίς συγκρούσεις συμφερόντων: διορισμός νέας επιτροπής δεοντολογίας ή επέκταση των δραστηριοτήτων της ΕΟΔ.»
                              
                           
               
                     (7)
                  
                  
                     Όσον αφορά τις εκκλήσεις για ανάληψη δράσης για την υλοποίηση του πρώτου στόχου της πρωτοβουλίας, τη «Θέσπιση κανονιστικών ρυθμίσεων για την προστασία της ζωής από τις ραδιοσυχνότητες και τις ακτινοβολίες μικροκυμάτων», στον βαθμό που ορισμένες από αυτές αποσκοπούν στη θέσπιση μέτρων για τη βελτίωση, ιδίως, του εργασιακού περιβάλλοντος με στόχο την προστασία της υγείας και της ασφάλειας των εργαζομένων, η Επιτροπή έχει την εξουσία να υποβάλει πρόταση για την έκδοση νομικής πράξης δυνάμει του άρθρου 153 παράγραφος 2 της Συνθήκης.
                  
               
                     (8)
                  
                  
                     Όσον αφορά τις εκκλήσεις για ανάληψη δράσης για την υλοποίηση του πρώτου στόχου της πρωτοβουλίας που αφορά τον Ευρωπαϊκό Κώδικα Ηλεκτρονικών Επικοινωνιών, όπως ορίζεται στην οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου (2), την οδηγία (ΕΕ) 2014/53/ΕΕ του Ευρωπαϊκού Κοινοβουλίου και του Συμβουλίου (3) για τον ραδιοεξοπλισμό ή προτάσεις που αφορούν κανόνες που προβλέπουν πληρέστερη δοκιμή ασύρματων συσκευών και κεραιών, στον βαθμό που αποσκοπούν στη βελτίωση της λειτουργίας της εσωτερικής αγοράς, η Επιτροπή έχει την εξουσία να υποβάλλει προτάσεις για νομικές πράξεις δυνάμει του άρθρου 114 της Συνθήκης.
                  
               
                     (9)
                  
                  
                     Η πρωτοβουλία ζητεί επίσης την υποβολή πρότασης για την «αντικατάσταση των ασύρματων συνδέσεων με καλώδια» λόγω των επιβλαβών συνεπειών των ΗΜΠ ΡΣ στους ανθρώπους. Στο μέτρο που η εν λόγω πρόταση αποσκοπεί σε μέτρα για την παροχή κινήτρων για την προστασία και τη βελτίωση της ανθρώπινης υγείας, καθώς και σε μέτρα για την παρακολούθηση, την έγκαιρη προειδοποίηση και την καταπολέμηση σοβαρών διασυνοριακών απειλών κατά της υγείας, εξαιρουμένων των μέτρων εναρμόνισης των νομοθετικών και κανονιστικών διατάξεων των κρατών μελών, η Επιτροπή έχει την εξουσία να υποβάλει προτάσεις δυνάμει του άρθρου 168 παράγραφος 5 της Συνθήκης.
                  
               
                     (10)
                  
                  
                     Στο μέτρο που ορισμένες από τις προσκλήσεις για ανάληψη δράσης για την υλοποίηση των δύο πρώτων στόχων της πρωτοβουλίας αποσκοπούν στη διατήρηση, την προστασία και τη βελτίωση της ποιότητας του περιβάλλοντος, την προστασία της ανθρώπινης υγείας και τη συνετή και ορθολογική χρήση των φυσικών πόρων, η Επιτροπή έχει την εξουσία να υποβάλει πρόταση νομικής πράξης δυνάμει του άρθρου 192 παράγραφος 1 της Συνθήκης.
                  
               
                     (11)
                  
                  
                     Στο μέτρο που μία από τις προσκλήσεις για ανάληψη δράσης για την υλοποίηση του δεύτερου στόχου της πρωτοβουλίας ζητούν την επικαιροποίηση της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου (4), η Επιτροπή έχει την εξουσία να υποβάλει πρόταση νομικής πράξης δυνάμει του άρθρου 114 της Συνθήκης.
                  
               
                     (12)
                  
                  
                     Η πρωτοβουλία περιλαμβάνει πέντε προσκλήσεις για ανάληψη δράσης προκειμένου να επιτευχθεί ο τρίτος στόχος της πρωτοβουλίας, η «αποτελεσματική προστασία των δεδομένων για τη διαφύλαξη της ιδιωτικής ζωής, της ασφάλειας και της ελευθερίας μας». Στον βαθμό που οι εν λόγω προσκλήσεις για ανάληψη δράσης καλούν την Επιτροπή να υποβάλει προτάσεις για νομικές πράξεις σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης, καθώς και από τα κράτη μέλη κατά την άσκηση δραστηριοτήτων που εμπίπτουν στο πεδίο εφαρμογής του δικαίου της Ένωσης, και με τους κανόνες σχετικά με την ελεύθερη κυκλοφορία των δεδομένων αυτών, οι εν λόγω προτάσεις θα μπορούσαν να βασίζονται στο άρθρο 16 παράγραφος 2 της Συνθήκης.
                  
               
                     (13)
                  
                  
                     Για τους λόγους αυτούς, κανένα μέρος της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής δυνάμει των οποίων μπορεί να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (14)
                  
                  
                     Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες πραγματικές και ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της τήρησης των αρχών της αναλογικότητας, της επικουρικότητας και του σεβαμού των θεμελιωδών δικαιωμάτων.
                  
               
                     (15)
                  
                  
                     Ορισμένες από τις 23 προσκλήσεις για ανάληψη δράσης, ιδίως τα μέτρα που αναφέρονται στα σημεία 4, 7, 12, 13, 17, 18 και 23, δεν καλούν την Επιτροπή να εκδώσει πρόταση για νομική πράξη της Ένωσης, αλλά φαίνεται να είναι βοηθητικές ή προπαρασκευαστικές σε σχέση με τις προσκλήσεις υποβολής προτάσεων για νομικές πράξεις. Δεδομένου ότι η Επιτροπή δεν καλείται να υποβάλει πρόταση για την έκδοση νομικής πράξης της Ένωσης σχετικά με οποιοδήποτε από τα εν λόγω μέτρα, τα μέτρα αυτά δεν πληρούν την προϋπόθεση που προβλέπεται στο άρθρο 6 παράγραφος 3 στοιχείο γ) του κανονισμού (ΕΕ) 2019/788 για να καταχωριστούν ως μέρος του αντικειμένου της πρωτοβουλίας. Συνεπώς, τα μέτρα αυτά δεν εμπίπτουν στο πεδίο εφαρμογής της παρούσας απόφασης. Ωστόσο, εάν η Επιτροπή κρίνει σκόπιμο να εγκρίνει πρόταση νομικής πράξης στους τομείς που καλύπτονται από το πεδίο εφαρμογής της πρωτοβουλίας, θα μπορούσε επίσης να εξετάσει το ενδεχόμενο να λάβει υπόψη ορισμένα από τα στοιχεία αυτά στην πρότασή της.
                  
               
                     (16)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του εν λόγω κανονισμού.
                  
               
                     (17)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης σύμφωνα με το άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (18)
                  
                  
                     Ως εκ τούτου, η πρωτοβουλία με τίτλο «Σταματήστε το (((5G)) — Ας μείνουμε συνδεδεμένοι αλλά προστατευμένοι» θα πρέπει να καταχωριστεί.
                  
               
                     (19)
                  
                  
                     Το συμπέρασμα ότι πληρούνται οι προϋποθέσεις καταχώρισης δυνάμει του άρθρου 6 παράγραφος 3 του κανονισμού (ΕΕ) 2019/788 δεν σημαίνει ότι η Επιτροπή επιβεβαιώνει ότι η ΕΠΠ μπορεί να καταχωριστεί δεν συνεπάγεται ότι η Επιτροπή επιβεβαιώνει με κάποιο τρόπο την πραγματολογική ορθότητα του περιεχομένου της πρωτοβουλίας, η οποία αποτελεί αποκλειστική ευθύνη της ομάδας διοργανωτών της πρωτοβουλίας. Το περιεχόμενο της πρωτοβουλίας εκφράζει μόνο τις απόψεις της ομάδας των διοργανωτών και σε καμία περίπτωση δεν μπορεί να θεωρηθεί ότι αντικατοπτρίζει τις απόψεις της Επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ως εκ τούτου, η Ευρωπαϊκή Πρωτοβουλία Πολιτών με τίτλο «Σταματήστε το (((5G)) — Ας μείνουμε συνδεδεμένοι αλλά προστατευμένοι» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της πρωτοβουλίας πολιτών με τίτλο «Σταματήστε το (((5G)) — Ας μείνουμε συνδεδεμένοι αλλά προστατευμένοι», την οποία εκπροσωπούν η κ. Pernille SCHRIVER και η κα Elisabeth Birgit MADSEN, που ενεργούν ως πρόσωπα επικοινωνίας.
         
         
            Βρυξέλλες, 7 Οκτωβρίου 2021.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55
         
         
            (2)  Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών (ΕΕ L 321 της 17.12.2018, σ. 36).
         
            (3)  Οδηγία 2014/53/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά και την κατάργηση της οδηγίας 1999/5/ΕΚ (ΕΕ L 153 της 22.5.2014, σ. 62).
         
            (4)  Οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (ΕΕ L 285 της 31.10.2009, σ. 10).